Plakater og annoncer på busserne skal få Københavns cyklister til at overholde færdselsloven. I en kampagne vil Københavns Kommune forsøge at få gjort op med de unoder, nogle af byens 300.000 cyklister tager med sig ud i trafikken.

- Indledningen er venlig, men budskabet er ikke til at tage fejl af; opfør dig ordentligt, siger teknik- og miljøborgmester i Københavns Kommune Morten Kabell (EL).

Han håber, at kampagnen kan få endnu flere til at hoppe på cyklen, når de pendler, hvis pedalkulturen bliver forbedret og færre vil begå lovbrud på cykelstierne.

Cyklister skal have mere plads i trafikken

Ifølge borgmesteren skyldes mange at de dårlige takter i trafikken, at cyklerne simpelthen mangler plads i forhold til de andre trafikanter.

- En af årsagerne til, at folk opfører sig råddent er, at det er svært at komme frem, så vi skal have bredere cykelstier og bedre plads. Når der er så lidt plads, skaber det uheldige situationer, siger Morten Kabell.

"Cyklisterne skal også opføre sig ordentligt" Morten Kabell, teknik- og miljøborgmester (EL)

Næsten to tredjedele af de københavnske pendlere benytter cyklen på deres rute, og på visse strækninger krydser 45.000 sæt eger og pedaler hver dag.

Opdragelse på skilte og busbannere

Når de tohjulede fra mandag morgen triller ud på de københavnske gader og veje, vil de mange cyklister møde opfordringer som "kør ikke over for rødt", "træk cyklen på fortovet" og "hold til højre".

Læs også : VIDEO Cyklist: Man kommer hurtigere frem ved at køre over for rødt

Skiltene er opsat, hvor der er mange pendlere, og også de københavnske busser vil bære bannere med budskaber om at holde den gode stil på cykelstien og overholde færdselsloven.